Kona nokkur notaði skilríki læknis, þóttist vera sá læknir og kastaði með því ryki í augu þúsunda Dana sem hafa leitað ráða í Facebook hópi sem gengur undir heitinu Spyrðu lækni um kórónuveiruna.
Facebook-hópurinn er verðlaunað framtak um 200 lækna sem hafa unnið í sjálfboðavinnu í á annað ár en þar hafa fróðleiksþyrstir Danir fengið margvíslegar upplýsingar um faraldurinn. Nú hefur komið á daginn að eitt þeirra sem gefið hafa ráð og svarað spurningum er alls ekki læknir.
Ófaglærð aðstoðarkona hjúkrunarfræðinga við sjúkrahúsið í Viborg komst yfir skilríki læknis sem þar hefur stöðu og skrifaði margvíslega svör í hennar nafni í Facebook hópnum. Svikin komust upp nánast fyrir tilviljun þegar öllum þeim læknum sem að átakinu komu var færður þakklætisvottur.
Læknirinn í Viborg, sem starfar alla daga í Árósum, kom alveg af fjöllum þegar henni barst óvæntur pakki og hafði samband við sendandann. Fljótlega varð ljóst að svik voru í tafli og var málið tilkynnt til lögreglu sem nú rannsakar málavöxtu.
Læknum er vitaskuld brugðið en svikin stóðu yfir í meira en ár eða frá því í apríl á síðasta ári. Sú sem brotið framdi gengur ekki vaktir meðan málið er rannskakað. Læknirinn sem varð fyrir barðinu á svikahrappnum hefur sjálf ekki viljað tjá sig um málið en Lars Østergaard, yfirlæknir við háskólasjúkrahúsið í Árósum, segist aldrei hafa upplifað annað eins en það sé grafalvarlegt að einhver geti þóst vera læknir.